**1ο κείμενο**

**H ευθύνη γίνεται μια πράξη αλληλεγγύης**

Συχνά αντιμετωπίζουμε την έννοια της ευθύνης ως υποχρέωση τήρησης κανόνων, ανάληψης βαρών, εφαρμογής διαδικασιών με σκοπό την αποτροπή αρνητικών εξελίξεων και την αποφυγή ποινών και τιμωριών.

Ένας άλλος τρόπος είναι η έμφαση στον ατομικό χαρακτήρα της ευθύνης, όχι μόνο ως εξατομίκευση της υποχρέωσης και των κυρώσεων, αλλά και ως καθήκον του ατόμου να κάνει αυτά που πρέπει για να προστατεύσει τον εαυτό του. Στη δεύτερη περίπτωση συχνά η ατομική ευθύνη γίνεται και συνώνυμη της απουσίας συλλογικών φορέων για την προστασία του ατόμου.

Παρότι μέσα στην τρέχουσα συγκυρία της πανδημίας μπορούμε να δούμε και τις δύο αυτές παραλλαγές της έννοιας της ευθύνης, τόσο ως συμμόρφωσης προς αποφυγή κυρώσεων ή αρνητικών επιπτώσεων όσο και ως ατομικής υποχρέωσης, εντούτοις θεωρώ ότι στην πράξη αναζητούμε μια άλλη εκδοχή της ευθύνης.

Αν και σε μεγάλο βαθμό υπόθεση αλλαγής συμπεριφοράς, η ευθύνη όλων μας έχει περισσότερο να κάνει με την ανάγκη να δώσουμε συλλογικά μια μάχη. Δεν πρόκειται απλώς για συμμόρφωση σε κανόνες, μια που απαιτεί ένα βαθμό ενεργητικής συναίνεσης και δράσης που υπερβαίνει τον απλό εξαναγκασμό.

Ούτε πρόκειται μόνο για την εξατομικευμένη προστασία, εφόσον το όποιο ατομικό όφελος εξαρτάται από την καθολική προσαρμογή του τρόπου ζωής και έχει περισσότερο το χαρακτήρα προστασίας των άλλων, του συνόλου.

Σε ένα τέτοιο φόντο, η ευθύνη γίνεται μια πράξη αλληλεγγύης. Αναλαμβάνουμε ουσιαστικά την ευθύνη να είμαστε αλληλέγγυες και αλληλέγγυοι: σε αυτούς που είναι πιο ευάλωτοι, σε αυτούς που δεν θέλουμε να γίνουν θύματα, σε αυτούς που εξαρτώνται και από τη δική μας στάση, συμπεριφορά, εργασία, σε αυτούς από την εργασία και αφοσίωση των οποίων και εμείς εξαρτιόμαστε.

Η ευθύνη παύει έτσι να γίνεται συμμόρφωση και προσαρμογή και γίνεται μια ανώτερη εκδοχή κοινωνικότητας, το ξεπέρασμα της ατομικότητας σε μια μάχη από την οποία δεν περισσεύει κανείς. Και αυτό είναι ένα μάθημα που πρέπει να το κρατήσουμε.

[*Παναγιώτης Σωτήρης*](https://www.in.gr/author/sotirisp/) *Πηγή: διαδίκτυο, 18 Μαρτίου 2020, 06:11*

**2ο κείμενο**

**3ο κείμενο**

**Εγώ δεν είμαι μονάχα αυτός που βλέπεις**

Εγώ δεν είμαι μόνο αυτός που βλέπεις, αυτός που ξέρεις

δεν είμαι μόνο αυτός που θα ’πρεπε να μάθεις.

Κάθε επιφάνεια της σάρκας μου κάπου τη χρωστάω

αν σ’ αγγίξω με την άκρη του δαχτύλου μου

σ’ αγγίζουν εκατομμύρια άνθρωποι,

αν σου μιλήσει μια λέξη μου

σου μιλάνε εκατομμύρια άνθρωποι -

Θ’ αναγνωρίσεις τ’ άλλα κορμιά που πλάθουν το δικό μου;

Θα βρεις τις πατημασιές μου μες σε μυριάδες χνάρια;

Θα ξεχωρίσεις την κίνησή μου μες τη ροή του πλήθους; […]

**Τίτος Πατρίκιος**

***Extra bonus κείμενο (όχι για εξέταση αλλά food for thought)***

***Σημάδι πολιτισμού***

*Πριν από χρόνια κάποιος φοιτητής ρώτησε την ανθρωπολόγο Margaret Mead ποιο ήταν το πρώτο σημάδι πολιτισμού σε μια κουλτούρα. Ο φοιτητής περίμενε ότι η Mead θα του μιλούσε για κάποιο αγκίστρι, για κεραμικά σκεύη ή μυλόπετρες. Όμως η Mead του είπε ότι το πρώτο σημάδι πολιτισμού σε μια αρχαία κουλτούρα ήταν ένα μηριαίο οστό που είχε σπάσει κι έπειτα είχε θεραπευθεί. Εξήγησε ότι στο ζωικό βασίλειο όταν σπας το πόδι σου, πεθαίνεις. Δεν μπορείς να δραπετεύσεις από τον κίνδυνο,ούτε να πας στο ποτάμι να πιεις νερό, ούτε να ψάξεις τροφή. Γίνεσαι βορά των θηρίων που παραμονεύουν. Κανένα ζώο δεν επιβιώνει με σπασμένο πόδι, τον χρόνο που χρειάζεται για να δέσει το οστό. Ένα μηριαίο οστό που έχει θεραπευθεί είναι απόδειξη ότι κάποιος αφιέρωσε χρόνο για να μείνει μαζί με εκείνον που έπεσε, έδεσε την πληγή, τον μετέφερε σε ασφαλές μέρος και τον βοήθησε να αναρρώσει. Η Mead είπε ότι το σημείο στο οποίο αρχίζει ο πολιτισμός είναι η βοήθεια σε κάποιον στη δυσκολία. Ira Byock (Πηγή: Διαδίκτυο).*

**ΘΕΜΑΤΑ**

**Θέμα Α**

Υπό ποιες συνθήκες σύμφωνα με τον συγγραφέα του πρώτου κειμένου η ατομική ευθύνη γίνεται συλλογική; Να συνοψίσετε την απάντησή σας σε 60 περίπου λέξεις. (15 μονάδες)

**Θέμα Β**

**Β1.** Ποιες από τις παρακάτω προτάσεις αποδίδουν ορθά απόψεις του συντάκτη του κειμένου 1; (Σ ή Λ).

Να τεκμηριώσεις κάθε απάντησή σου παραθέτοντας σχετικά αποσπάσματα από το κείμενο:

1. Η έννοια της ευθύνης έχει πάντα αρνητική σημασιοδότηση γιατί συνδέεται με την έννοια των υποχρεώσεων και των ποινών.
2. Κάποιες φορές η ατομική ευθύνη γίνεται συνώνυμη της αυτοπροστασίας, ειδικά σε περιπτώσεις παντελούς έλλειψης κρατικής πρόνοιας.
3. Σε περιόδους κρίσης η ατομική ευθύνη γίνεται συνώνυμη της συλλογικής ευθύνης.
4. Έχω ατομική ευθύνη σημαίνει ότι δεν ξεπερνάω τα όρια του στενού, ατομικού μου συμφέροντος.
5. Η ατομική ευθύνη ταυτίζεται όχι με την κοινωνική συνείδηση, αλλά με τον ατομικισμό. (15μονάδες)

**Β2.** Με ποιους τρόπους ο συντάκτης του 1ου κειμένου επιχειρεί να μας πείσει για την ορθότητα των απόψεων του; Να αξιολογήσετε την αποτελεσματικότητά τους. (10 μονάδες)

**Β3 α.** Τι καυτηριάζει ο γελοιογράφος στο 2ο κείμενο; Με τι τρόπους το επιτυγχάνει; (5 μονάδες)

**β.** Να συγκρίνετε τα δύο κείμενα ως προς τον επικοινωνιακό τους σκοπό και τις γλωσσικές επιλογές.

Ποιο από τα δύο κρίνετε αποτελεσματικότερο και γιατί; (5 μονάδες)

**Β4.** *«Αναλαμβάνουμε ουσιαστικά την ευθύνη να είμαστε αλληλέγγυες και αλληλέγγυοι: σε αυτούς που είναι πιο ευάλωτοι, σε αυτούς που δεν θέλουμε να γίνουν θύματα, σε αυτούς που εξαρτώνται και από τη δική μας στάση, συμπεριφορά, εργασία, σε αυτούς από την εργασία και αφοσίωση των οποίων και εμείς εξαρτιόμαστε».* Στο παραπάνω απόσπασμα του πρώτου κειμένου ο συντάκτης χρησιμοποιεί το α΄ πληθυντικό πρόσωπο. Να μετασχηματίσεις το κείμενο χρησιμοποιώντας το γ ́ πληθυντικό πρόσωπο. Τι αλλάζει ως προς το ύφος; (5 μονάδες).

**Θέμα Γ**

Ποιο είναι το κύριο θέμα που πραγματεύεται ο ποιητής στο 3ο κείμενο; Να στηρίξετε την απάντησή σας στους κατάλληλους κειμενικούς δείκτες. Ποια είναι η άποψή σας πάνω στο θέμα; (150-200 λέξεις)

(15 μονάδες)

**Θέμα Δ**

«**Η ατομική ευθύνη δεν είναι ευεργετική μόνο για το άτομο**». Με αυτόν τον τίτλο γράφεις ένα άρθρο στην εφημερίδα της περιοχής σου, η οποία πρόσφατα επλήγη από μια μεγάλη κρίση. Να επισημάνεις πώς αντιλαμβάνεσαι εσύ την ατομική ευθύνη και με ποιους τρόπους μπορεί να καλλιεργηθεί από το σχολείο. Μπορείς να αξιοποιήσεις στοιχεία και των τριών κειμένων. (300 λέξεις). (30 μονάδες)

*Επιμέλεια: Τίνα Χρηστίδη*